SKRIFTLIG FORESPØRGSEL E-3797/00

af Maurizio Turco (TDI) til Kommissionen

(7. december 2000)

Om: Begrænsninger for beskyttelsen af privatlivets fred og lovlig opfangningsvirksomhed

Direktiv 95/46/EF(1) om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (især artikel 13), direktiv 97/66/EF(2) om behandling af personoplysninger og beskyttelse af privatlivets fred inden for telesektoren (især artikel 14), og forslag til direktiv KOM(2000) 385 (især artikel 15), giver medlemsstaterne mulighed for at vedtage restriktioner for det generelle princip om respekt for privatlivets fred, når sådanne foranstaltninger er nødvendige af hensyn til statens sikkerhed, forsvaret, den offentlige sikkerhed, forebyggelse, efterforskning, afsløring og retsforfølgning i straffesager eller uautoriseret brug af telekommunikationssystemet eller det elektroniske kommunikationssystem.

Den arbejdsgruppe, der nedsattes ved direktiv 95/46/EF, har udarbejdet henstilling 2/99 om respekt for privatlivets fred i forbindelse med opfangning af telemeddelelser. Henstillingen specificerer, hvilke krav de nationale lovgivninger skal opfylde for at sikre, at nationale organers opfangningsvirksomhed er i overensstemmelse med overholdelsen af menneskerettighederne og af de grundlæggende frihedsrettigheder og med artikel 8 i den europæiske konvention til beskyttelse af menneskerettighederne og de grundlæggende frihedsrettigheder.

Kan Kommissionen på denne baggrund oplyse:

- hvorledes den agter at følge arbejdsgruppens henstilling 2/99 op?

- om den har undersøgt, om de nationale bestemmelser om lovlig opfangningsvirksomhed er i overensstemmelse med de i denne henstilling fastsatte krav?

- om den mener, at det i forbindelse med revisionen af direktiv 95/46/EF kan lade sig gøre at inkorporere disse krav i direktivet?

- om ikke den mener, at den respekt for menneskerettighederne og de grundlæggende frihedsrettigheder, der påhviler Den Europæiske Union i kraft af EU-traktatens artikel 6 og 7, indebærer en øget indsats fra de europæiske institutioners side med henblik på regulering af lovlig opfangningsvirksomhed i Unionen gennem f.eks. ophævelse af eller fastsættelse af strengere bestemmelser for de undtagelser, der indrømmes medlemsstaterne med hensyn til lovlig opfangningsvirksomhed?

(1) EFT L 281 af 23.11.1995, s. 31.

(2) EFT L 24 af 30.1.1998, s. 1.

Svar afgivet på Kommissionens vegne af Frederik Bolkestein

(19. februar 2001)

Kommissionen tager ved udarbejdelsen af sine forslag behørigt hensyn til henstilling 2/99 fra gruppen vedrørende beskyttelse af personer i forbindelse med behandling af personoplysninger, herunder forslaget til direktiv om behandling af personoplysninger og beskyttelse af privatlivets fred i den elektroniske kommunikationssektor(1), samt i forbindelse med sin overvågning af fællesskabsrettens gennemførelse.

Kommissionen har i sin sjette rapport af 7. december 2000 om gennemførelsen af EU's lovpakke for telesektoren(2) undersøgt medlemsstaternes gennemførelse i national lovgivning af Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren. Der er i øjeblikket ved at blive foretaget en grundig undersøgelse af gennemførelsesforanstaltningerne. Gennemførelsen i medlemsstaterne af Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger vil i henhold til direktivets artikel 33 blive beskrevet i en beretning fra Kommissionen, som bl.a. skal omfatte behandlingen af personoplysninger, som består af lyd- og billeddata om fysiske personer.

Kommissionen skal i forbindelse med kontrollen af de nationale foranstaltningers overensstemmelse med fællesskabsretten fortolke fællesskabsretten i lyset af de grundlæggende rettigheder. Den skal især kontrollere, at de nationale bestemmelser, hvormed der undtages fra de rettigheder og forpligtelser, der er foreskrevet i fællesskabssretten, overholder nødvendigheds- og proportionalitetsprincipperne. Den vil også foretage en sådan undersøgelse vedrørende direktiv 97/66/EF.

(1) EFT C 365 E af 19.12.2000.

(2) KOM(2000) 814 endelig.